જયારથી ગુજરાતમાં પક્ષ વિરોધ પક્ષ તરીકે રહયો છે એ તમામ વર્ષો મેં વિરોધપક્ષના કાર્યકર તરીકે આ વિસ્‍તારમાં સતત અને સક્રિય કામ કર્યું છે.જેનાથી આપ સૌ પ્રદેશના અને જિલ્‍લાના આગેવાનો માહિતગાર છો જ. મારા માટે તેનાથી વધારે ગૌરવ અને સંતોષ એ વાતનો છે કે હું જીવનશૈલીથીકોંગ્રેસમેન રહયો છું. જેમ કે સાદાઈ, સતત મહેનત, નિર્વ્‍યસની, ફુલટાઈમ કાર્યકર, મળેલ સંસ્‍થાકીય જવાબદારી કે હોદામાં નૈતિકતા અને પ્રમાણિક જાળવી છે અને કોંગ્રેસ પક્ષને ન સાજે તેવું કોઈપણ કૃત્‍ય કે વ્‍યવહાર કે કલંક મારા તરફથી કરેલ નથી. કોઈ આંગળી ચીંધી શકે તેવું બત્રીસ વર્ષની કેરીયરમાં કર્યું નથી. રાજયમાં જયારથી ભાજપનું શાસન આવ્‍યું છે ત્‍યારથી આજ સુધી સાવરકુંડલામાં ફુલટાઈમ આપીને આમ જનતા, કાર્યકરો અને પક્ષ માટે આવેલી દરેક ઓફરો ઠુકરાવી છે. ગ્રામ, તાલુકા, જિલ્‍લા પંચાયતો અને સહકારીની તમામ સ્‍થાનિક સંસ્‍થાની ચૂંટણીઓમાં મેં પેનલો બનાવીને ભાજપ સામે હંમેશા લડત આપેલ છે. મને ગૌરવ અને સંતોષ એ છે કે આટલા વર્ષો દરમિયાન સરકાર ન હોવા છતાં એ.પી.એમ.સી., જિલ્‍લા સહકારી બેન્‍ક, તાલુકા સંઘ, ખેતી બેન્‍ક જેવી તાલુકાની સંસ્‍થાઓ પર કોંગ્રેસનો કબજો રાખી શકયો છું એટલું જ નહીં આ સંસ્‍થાઓમાંથી કોઈ વ્‍યકિતગત લાભ લીધેલ નથી પણ પક્ષ અને કાર્યકરો માટે ઉપયોગી થાય તેવું કરેલ છે.